LV Eiropas Savienības Oficiālais Vēstnesis C 279/9

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

(2006/C 279/03)

Šī publikācija dod tiesības iesniegt iebildumus Padomes Regulas (EK) Nr. 510/2006 7. panta nozīmē. Komisijai iebildumi jāsaņem sešu mēnešu laikā no šīs publikācijas dienas.

KOPSAVILKUMS

PADOMES REGULA (EK) Nr. 510/2006

Pieteikums reģistrācijai saskaņā ar 5. pantu un 17. panta 2. punktu

“BAREGES-GAVARNIE”

EK Nr. FR/PDO/005/0306/30.7.2003

ACVN (X) AĢIN ( )

Šis kopsavilkums ir sagatavots tikai informācijai. Lai iegūtu pilnīgas ziņas, interesenti ir aicināti iepazīties ar pilnīgu produkta specifikāciju, ko var saņemt 1. iedaļā norādītajās valsts iestādēs vai Eiropas Komisijas dienestos (1).

1. Atbildīgais dienests dalībvalstī

Nosaukums: Institut National des Appellations d'Origine Adrese: 51, Rue d'Anjou F-75008 Paris Tālr.: (33) 153 89 80 00 Fakss: (33) 142 25 57 97 E-pasts: info@inao.gouv.fr

2. Grupa:

Nosaukums: Association Interprofessionnelle du Mouton Barèges-Gavarnie Adrese: Maison des Associations — Soucastets F-64120 LUZ SAINT-SAUVEUR Tālr.: (33) 562 92 32 16 Fakss: — E-pasts: — Sastāvs: ražotāji/pārstrādātāji ( X ) citi ( )

3. Produkta veids

Klase 1.1. Svaiga gaļa un subprodukti

4. Apraksts (prasību kopsavilkums atbilstīgi 4. panta 2. punktam)

4.1. Nosaukums: “Barèges-Gavarnie”

4.2. Apraksts: Svaiga pieaugušas 2 līdz 6 gadu vecas aitu mātītes vai vismaz 18 mēnešus veca kastrēta tēviņa, saukta par “doublon”, gaļa.

Mātīšu svars ir vismaz 22 kg, tēviņu svars — vismaz 23 kg.

Liemenis ir izstīdzējis, kājas ir izstieptas un plakanas, muguras gabals lejasdaļā ir plats. Vaskainā tauku virskārta lielākoties ir balta.

Gaļa ir spilgti izteiktā blīvi sarkanā krāsā. Gaļa ir cauraugusi un bez pārmērīgas tauku kārtas. Gaļai nav spēcīgi izteiktas aitas gaļas vai tauksviedru smakas.

4.3. Ģeogrāfiskais apgabal: Gaļas izcelsme ir no dzīvniekiem, kas dzimuši, audzēti un nokauti ģeogrāfiskā apgabalā, ko veido šādas Augšpireneju departamenta komūnas: Barèges, Betpouey, Chèze, Esquièze-Sère, Esterre, Gavarnie, Gèdre, Grust, Luz-St-Sauveur, Saligos, Sassis, Sazos, Sers, Viella, Viey, Viscos, Vizos, un daļa no Cauterets komūnas.

Šī ģeogrāfiskā areāla iekšpusē ir noteikts “vasaras ganību apgabals”, kurā dzīvniekiem jāatrodas vasaras periodā.

4.4. Izcelsmes apliecinājums: Katrs uzņēmējs INAO (Francijas Valsts cilmes vietas nosaukumu institūts) iesniedz atbilstības deklarāciju, ar kuras palīdzību institūts var identificēt visus cilmes vietas nosaukuma uzņēmējus.

Aitu ganāmpulkus veido dzīvnieki, kas atbilst cilmes vietas specifikācijai. Atbilstošos dzīvniekus pirms došanās uz vasaras kalnu ganībām iezīmē ar marķējumu uz abām ausīm.

Katrs fermeris ved uzskaites reģistru, sauktu par “derīgo dzīvnieku inventāra sarakstu”.

Nokaušanai par derīgu atzītajam ganāmpulka dzīvniekam līdzi jādod fermera aizpildīta izņemšanas pavadzīme.

Lopkautuves ved uzskaites reģistrus par ievestajiem un izvestajiem dzīvniekiem, kas ļauj noteikt aitu izcelsmes vietu un gaļas piegādes vietu.

Iepriekš minētie uzskaites reģistri ir pieejami par kontroli atbildīgajiem darbiniekiem.

Vienīgi liemeņi ar īpašām dzīvnieka identifikācijas atzīmēm ir pakļauti organoleptiskai pārbaudei. Cilmes vietas specifikācijai atbilstošie liemeņi abās pusēs ir atzīmēti ar noturīgas krāsas sloksni uz kuras redzama atzīme “B-G”.

Liemenim un tā izgriezumiem pievieno etiķeti, kas apliecina gaļas izcelsmi.

4.5. Ražošanas metode: Dzīvniekiem jābūt dzimušiem, izaudzētiem un nokautiem 4.3. punktā noteiktajā ģeogrāfiskajā apgabalā.

Šķirne un ganāmpulks

Ganāmpulkos jābūt vienīgi barégeoise šķirnes aitām. Ģenētiskajai atlasei jānotiek atbilstoši veidam kā tas notiek ganībās zem klajas debess. Visam saimniecības aitu ganāmpulkam jāatbilst cilmes vietas specifikācijai. Katrā ganāmpulkā uz 50 aitām jābūt vismaz vienam barégeoise šķirnes aunam un attiecībā uz visu aitu kopskaitu jābūt 20 % dažāda vecuma kastrētiem tēviņiem (doublon). Liellpou audzētājs saglabā atjaunošanas jēriņus (siev.dz.) no sava ganāmpulka vizmas 30 % apmērā no visa aitu skaita. Ikvienam dzīvniekam vismaz 12 mēneši nepārtraukti jāpavada saimniecības ganāmpulkā. Atlasei jānotiek dabiski. Kastrācija tiek veikta pēc sēklinieku noslīdēšanas sēklinieku maisiņā.

Ganāmpulka pārraudzīšana un aitu ganīšana

Dzīvnieku audzēšanai jānotiek saskaņā ar gadalaiku maiņu un zāles dīgšanu, atkarībā no ganību vietas augstuma un atrašanās vietas. Vienā ganību vietā dzīvnieku blīvums nedrīkst pārsniegt 1,4 GV/ha, aprēķinā maksimums uz 180 d/g iekļautas kalnu un lejas ganības. Pļavas tiek apstrādātas vai nu pļaujot vai ganot tajās dzīvniekus. Saskaņā ar seniem paradumiem, dzīvnieku dzīvi gada laikā veido četri viens otram sekojoši posmi.

Ziemas periods: no 1. novembra līdz 31. martam, dzīvnieki ganās zemākajās ganību vietās, aitu kūtīs, kas atrodas ciematu tuvumā. Tiklīdz laika apstākļi to atļauj piekļuve siena ganībām ir obligāta.

Starpsezona: pavasarī un rudenī, pārejas periodā, dzīvnieki atrodas un ganās ganību vietās vidēji augstu kalnos, tā sauktajās “vidus zonās” vai “šķūņu” zonās. Šīs vietas atrodas no 1 000 līdz 1 800 metriem virs jūras līmeņa. Ikvienam lopkopim šajā vidus zonā ir jābūt ganību vietām.

Vasaras periods: vasarā, no maija līdz oktobrim. Dzīvnieki tiek aizdzīti uz tādām vasaras kalnu ganību vietām, augstumā no 1 500 līdz 2 800 metriem virs jūras līmeņa, kas atrodas noteiktā vietā. Ganības vasaras kalnu ganību vietās ir obligātas visiem ganāmpulka dzīvniekiem vismaz no 15. jūnija līdz 31. augustam, izņemot nokaujamos dzīvniekus. Vasaras kalnu ganībās, dzīvnieki dienu un nakti ganās pilnīgā brīvībā un atrod tur barību, lai augtu un pieņemtos svarā. Cilmes vietas nosaukumu pieškir dzīvniekiem, kuri vismaz divas vasaras ir pavadījuši kalnu ganībās. Kastrētus tēviņus (doublons) otrajā vasaras kalnu ganību periodā nedrīkst nokaut līdz 31. jūlijam.

Lai saglabātu pirmatnējo dabu, visa veida dzīvnieku blīvums vasaras ganībās nedrīkst pārsniegt 0,5 GV/ha.

Barošana

Barošanu galvenokārt nodrošina ganīšanās siena pļavās, kopējās lejas ganību vietās un vasaras kalnu ganībās.

Ziemas periodā barošanu nodrošina ražošanas apgabalā novākts siens un atāls. Ja šajā periodā pietrūkst lopbarības, ir atļauts 20 %apmērā no ganāmpulkam nepieciešamā barības daudzuma iepirkt ārpus noteiktā apgabala saražotu sausu lopbarību. Papildu sausajai lopbarībai, aitām un kastrētajiem tēviņiem atļauts piebarošanai izmantot veselus graudus. Starpsezonu un vasaras kalnu ganību laikā ir atļauta vienīgi ganīšanās siena pļavās. Dažas atkāpes no barošanas noteikumiem ir paredzētas jēriem un tikko dzimušām aitām.

Saimniecībās ir aizliegta, izmantojot skābēšanu vai ietīšanu, daļēji vai pilnīgi fermentētas lopbarība izmantošana. Tomēr, saimniecības, kas audzē no aitu ganāmpulka pilnīgi nodalītu liellopu ganāmpulku, var liellopus barot ar šāda veida barību, ja tai ir Valsts cilmes vietas nosaukumu institūta dienestu piešķirta atļauja.

Vienīgās atļautās piebarošanas vielas ir vitamīni, mikroelementi un tehnoloģiskas piedevas, kas atrodas laizāmo akmeņu sastāvā vai kompleksajā barībā, kas paredzēti dzīvniekiem līdz četru mēnešu vecumam.

Nokaušana

Lai pasargātu dzīvniekus no pārmērīga stresa un nodrošinātu labāku gaļas kvalitāti, dzīvnieku tranportēšanas ilgums no iekraušanas vietas līdz izkraušanas vietai lopkautuvē nedrīkst pārsniegt vienu stundu. Nokaušana notiek ne vēlāk kā 15 stundas no izkraušanas sākuma. Nodīrāšana un iekšu izņemšana notiek īpaši rūpīgi, lai neaizskartu tauku virskārtu un nenotraipītu liemeņus, kas nav mazgāti. Nesadalīti liemeņi ne mazāk kā 24 stundas tiek atdzesēti labi vēdināmā saldētavā pie temperatūras starp 4 un 6 °C.

4.6. Piekļuve: Ģeogrāfiskais areāls ir ļoti noslēgts apgabals ar sarežģītu piekļuvi, jo šī ieleja ziemas periodā ir ļoti grūti pieejama. Cilvēki agrāk tur dzīvojuši gandrīz vai pilnīgā ekonomiskā izolācijā un iespēju robežās bijuši spiesti izmantot dabas sniegtos resursus.

Reljefa dēļ apgabalā valda īpaši klimatiskie apstākļi, kam raksturīgs aizsargāts okeāna piekrastes klimats ar kontinetāla klimata ietekmi, kā rezultātā apgabalā ir siena novākšanai labvēlīgi ilgi sausuma un gaismas periodi. Mākoņainums un temperatūras svārstības rada ainavā viegli saskatāmu vertikālu veģetācijas izplatību. Sastopoties ar šiem ļoti spilgti izteiktajiem apkārtējās vides ierobežojumiem lopkopji atkarībā no gadalaika izmanto dažāda augstuma ganības un ir pārveidojuši sākotnējo ekosistēmu par lauku-mežu-pļavu sistēmu, kas burtiski ir izveidojusi ainavu, saglabājot ar zālājiem klātās atklātās vietas: tajās sastopama ļoti daudzveidīga vietējā flora.

Šāda veida aitu audzēšanā optimizēta ir trīs augstuma līmeņu izmantošana: ieleju ganības — ziemā, vidēja augstuma ganības pavasarī un rudenī, kalnu ganības — vasarā. Tas ļauj nodrošināt barošanu dažādos gadalaikos, jo īpaši vasarā, kad aitas dienu un nakti ganās pilnīgā brīvībā. Tai pašā laikā aitu gaļas ražošana nodrošina apkārtējās vides saglabāšanu. Turklāt šāda lopkopības sistēma sektorā ir saglabājusies pateicoties pieprasījumam pēc aitu gaļas produkcijas.

Gaļa ar izcelsmes vietas nosaukumu “Barèges-Gavarnie” tiek ražota no vietējas šķirnes lopiem: no barégeoise šķirnes aitām, kas sastopamas vienīgi izcelsmes vietas ģeogrāfiskajā apgabalā. Tā pieder pie Viduspireneju izturīgu aitu šķirnēm. Pēc ķermeņa uzbūves, vielmaiņas un uzvedības šķirne ir lieliski pielāgojusies apkārtējās vides apstākļiem, dažādiem mājlopu audzēšanas paradumiem kalnu vidē, jo īpaši ar savu pielāgošanos pārdzīšanai uz vasaras kalnu ganībām, kā arī ir piemērota pieaugušu aitu gaļas ražošanai. Piemērotība visiem gadalaikiem, izturība pret klimatiskajiem apstākļiem, bara instinkts, kas piemērots dzīvei kalnu vasaras ganībās, izturība pret ierobežotu barību ziemas laikā un spēja uzbaroties no zāles padara to par labāko šķirni gaļai ar cilmes vietas nosaukumu “Barèges-Gavarnie”.

Šie aitu audzēšanas veidi un jo īpaši dzīve brīvībā kalnu vasaras ganībās šīs šķirnes pieaugušu lopu gaļai piešķir tās tipiskās izcelsmes vietas īpašības.

4.7. Kontroles iestāde:

Nosaukums: I.N.A.O. Adrese: 51, Rue d'Anjou F-75008 Paris Tālr.: (33) 153 89 80 00 Fakss: (33) 142 25 57 97 E-pasts: info@inao.gouv.fr Nosaukums: D.G.C.C.R.F. Adrese: 59, Bd V. Auriol F-75703 Paris Cedex 13 Tālr.: — Fakss: — E-pasts: —

4.8. Marķējums: Liemenis visā garumā abās pusēs ir jāatzīmē ar pārtikas krāsas sloksni uz kuras redzama atzīme “B-G”.

Liemenim un tā izgriezumiem pievieno etiķeti, uz kuras norāda

izcelsmes apliecinājuma nosaukumu:

norādi “AOC” vai “appellation d'origine contrôlée”,

norādi “doublon”, ja gaļa ir no vismaz 18 mēnešus veca kastrēta tēviņa,

dzīvnieka īpašo identifikācijas numuru,

nokaušanas datumu,

skaidri uzrakstītu lopkopja vārdu,

lopkautuves vai gaļas sadalīšanas vietas adresi,

norādi “liemenis drīkst tikt sadalīts ne agrāk kā 5 dienas pēc nokaušanas dienas”.

4.9. Valsts prasības: Dekrēts par reģistrēto cilmes vietas nosaukumu “Barèges-Gavarnie”.

(1) Eiropas Komisija, Lauksaimniecības un lauku attīstības ģenerāldirektorāts, Lauksaimniecības produktu kvalitātes politikas nodaļa, B-1049 Brisele.